郭宰生朝
作者：李石
朝代：宋

paragraphs: 汾陽家世郎官星，百里隠隠聞雷聲。
德人所至有別樣，不向尺箠求能名。
上官嗔駡吏束濕，日下廩庾堆如京。
此時桃李出談笑，溪邑井井山風清。
東林香火遠公社，長官得暇來尋盟。
雲間春茗試新瀹，月裏禪心須細評。
今朝還有壽者相，松椿龜鶴紛喧爭。
高人著意供一默，富貴浮雲雙眼明。